CELEX: 62020TN0731
Language: el
Date: 2020-12-17 00:00:00
Title: Υπόθεση T-731/20: Προσφυγή της 17ης Δεκεμβρίου 2020 — ExxonMobil Production Deutschland κατά Επιτροπής

8.2.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 44/58
            
         
      Προσφυγή της 17ης Δεκεμβρίου 2020 — ExxonMobil Production Deutschland κατά Επιτροπής
      (Υπόθεση T-731/20)
      (2021/C 44/80)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: ExxonMobil Production Deutschland GmbH (Αννόβερο, Γερμανία) (εκπρόσωποι: S. Altenschmidt και J. Hoss, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Ευρωπαϊκής Επιτροπής της 8ης Δεκεμβρίου 2020 (Ref. Ares (2020)7439507 — 08/12/2020) και
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Με την υπό κρίση προσφυγή, η προσφεύγουσα ζητεί να ακυρωθεί η απόφαση της 8ης Δεκεμβρίου 2020, με την οποία η Επιτροπή αρνήθηκε, αναφορικά με διαδικασία ασφαλιστικών μέτρων ενώπιον του Verwaltungsgericht Berlin (διοικητικού πρωτοδικείου Βερολίνου, Γερμανία) και σχετική αίτηση της Umweltbundesamt (Ομοσπονδιακής Υπηρεσίας Περιβάλλοντος, Γερμανία), να συμπράξει στη μεταφορά δικαιωμάτων εκπομπής για την προσωρινή εξασφάλιση αξίωσης της προσφεύγουσας περί δωρεάν κατανομής δικαιωμάτων εκπομπής προς διασφάλιση της πρακτικής αποτελεσματικότητας απόφασης του Δικαστηρίου στην προδικαστική διαδικασία C-126/20.
      Προς στήριξη της προσφυγής της, η προσφεύγουσα προβάλλει τους ακόλουθους λόγους ακυρώσεως.
      
                  1.
               
               
                  Η απόφαση της Επιτροπής της 8ης Δεκεμβρίου 2020 αφορά άμεσα και ατομικά την προσφεύγουσα. Επομένως, η τελευταία νομιμοποιείται ενεργητικώς.
               
            
                  2.
               
               
                  Η Επιτροπή, βάσει της αρχής της αποτελεσματικής ένδικης προστασίας την οποία κατοχυρώνει το δίκαιο της Ένωσης, υποχρεούται να συμπράττει, στο πλαίσιο εθνικών διαδικασιών ασφαλιστικών μέτρων, στην εξασφάλιση τυχόν αξιώσεων περί κατανομής δικαιωμάτων εκπομπής πριν αυτές αποσβεστούν.
               
            
                  3.
               
               
                  Η οδηγία 2003/87/ΕΚ (1) και ο κανονισμός (ΕΕ) 389/2013 (2) συνθέτουν το νομικό πλαίσιο για την εν λόγω σύμπραξη και τη μεταφορά δικαιωμάτων εκπομπής σε εθνικούς λογαριασμούς.
               
            
         (1)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ 2003, L 275, σ. 32).
      
         (2)  Κανονισμός (ΕΕ) 389/2013 της Επιτροπής, της 2ας Μαΐου 2013, για τη σύσταση ενωσιακού μητρώου δυνάμει της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου και των αποφάσεων αριθ. 280/2004/ΕΚ και αριθ. 406/2009/ΕΚ του Ευρωπαϊκού Κοινοβουλίου και του Συμβουλίου και για την κατάργηση των κανονισμών (ΕΕ) αριθ. 920/2010 και αριθ. 1193/2011 της Επιτροπής (ΕΕ 2013, L 122, σ. 1).